Papersnake/gushiwen huggingface dataset:
醉春风·夜饮西真洞
朱敦儒（宋代）

夜饮西真洞。群仙惊戏弄。素娥传酒袖凌风，送送送。吸尽金波，醉朝天阙，斗班星拱。碧简承新宠。紫微恩露重。忽然推枕草堂空。梦梦梦。帐冷衾寒，月斜灯暗，画楼钟动。
和董令升舍人梦中得句
王之道（宋代）

早晚天书下紫泥，如今人物擅三挤。
才华好自銮坡进，诗思休从蝶梦迷。
深院日迟黄鸟啭，长桥风软绿杨低。
春容不用相撩拨，老去心情似木鸡。
咏月
苏泂（宋代）

入夜金盆上，终宵玉镜悬。
气凉征戌骨，肠断别离缘。
皎洁宁伤性，虚明欲竟天。
平生看不足，兹夕更悠然。
冬日放言二十一首 其十一
张耒（宋代）

日暮归饮酒，儿女戏我前。须臾径三酌，据榻已欣然。

老妻坐我傍，肴胾已炮煎。大胜刘伶妇，区区为酒钱。
中宿归舟赋得落日放船好和张子白韵 其二
成鹫（清代）

落日放船好，江声引兴长。客途霜露白，归计菊花黄。

云薄秋山老，星微晓月光。不堪回首处，香冷诵经堂。
过列山庙下
陈郁（宋代）

挝鼓扬旗向石头，列山山下使人愁。风前独倚危樯立，遥认西淮四五州。
送绛州卢使君
杨巨源（唐代）

应将清净结心期，又共阳和到郡时。绛老问年须算字，

庾公逢郡要题诗。朱栏迢递因高胜，粉堞清明欲下迟。

他日征还作霖雨，不须求赛敬亭祠。
西涧种柳
韦应物（唐代）

宰邑乖所愿，黾勉愧昔人。聊将休暇日，种柳西涧滨。

置锸息微倦，临流睇归云。封壤自人力，生条在阳春。

成阴岂自取，为茂属他辰。延咏留佳赏，山水变夕曛。
日中吟
邵雍（宋代）

日中为噬嗑，交易是寻常。
彼各不相识，何复更思量。
元夕卜油溪故事
魏了翁（宋代）

不随洛俗占灯影，不学荆人问紫姑。
卖得薪来卜油去，丰年还似去年无。
句 其一
范镇（宋代）

倏忽平为险，分明假夺真。
念奴娇（寿四十叔）
廖行之（宋代）

薰风庭院，报槐阴拥翠，池波凝绿。瑞气葱葱浮燕寝，羽仗霓旌相属。＿＿开祥，长庚入梦，诧列仙图＿。林泉高迈，肯应轩冕尘俗。

好是妙舞清歌，浮瓜沈李，荐杯中＿醁。鹊尾炉生香篆细，又作如何祈祝。度问蓬莱，丹崖胜处，几摘蟠桃熟。东方何在，凛然能继高躅。
上巳宴集懋社十二首 其四
瞿士雅（清代）

酒满金船花满枝，年年高会趁花时。

莺啼燕语芳菲节，春水晴山祓禊词。

碧草似烟池似镜，青梅如豆柳如丝。

闲徵雅令穷经史，百罚深杯亦不辞。
乌石舟中夜坐
张凤慧（清代）

一路奇峰迥，空明石不顽。殷勤溪畔水，流梦到东山。
尹叔若讷和边字韵因再寄 其二
李正民（宋代）

将相驱驰正事边，风声喜自道途传。鲰生岂解求三捷，荣路如何望九迁。

励志陶公朝运甓，决疑平子赋归田。谁人肯为将军地，自笑都无直一钱。
感昔
陆游（宋代）

少时失脚利名间，寸步何曾不险艰。
造物恐人浑忘却，梦中忧患尚如山。
中春喜雨
杨亿（宋代）

土膏初脉起，东作向农时。隐辚雷车转，霏微雨足垂。

龙蛇争奋跃，桃李渐离披。流润先从叶，馀波更及私。

讴谣耕父喜，渗漉稻畦滋。连夜空阶滴，愁吟水部诗。
昨夕不知有雪而晨起四望远峰皆已变色再用元韵作两绝句 其一
朱熹（宋代）

朔风吹尽暮云平，室暖炉红睡达明。但怪朝来满山白，不知昨夜打窗声。
秋晴
陆游（宋代）

身健心闲百虑轻。
秋晴未必减春晴。
晨窗暖日烘花气，午枕微春送鸟声。
韫玉砚凹宜墨色，冷金牋滑助诗情。
少年春味嗟犹在，虚道归休学力耕。
清商怨
赵师侠（宋代）

亭皋霜重飞叶满。听西风断雁。闲凭危阑，斜阳红欲敛。
行人归闲太晚。误仿佛、征帆几点。水远连天，愁云遮望眼。
句
王从（宋代）

一番风雨催寒食，千里莺花想故园。
泛湖十绝句
陈造（宋代）

寻得诗人到醉张，银壶玉麈倍增光。
小囊赋就鸳鸯锦，一路荷花别漾香。
北湖暮春十首 其七
周紫芝（宋代）

韦郎诗淡少人传，贪看仙书不爱眠。闲磨小团新样月，拨灰重试古龙涎。
后江行十绝
岳珂（宋代）

官牌夹外少人烟，商妇琵琶久断弦。
司马青衫不须泣，江鸥对我正忻然。
贫客吟
施肩吾（唐代）

监毛毯敝衣无处结，寸心耿耿如刀切。
今朝欲泣泉客珠，及到盘中却成血。
帝城 其一
张矩（宋代）

帝城那得见秋容，秋在三吴泽国中。芦未著霜花已白，蓼宜近水影偏红。

一行落雁低南浦，万点栖鸦起北风。安得画师模此景，钓鱼矶上著诗翁。
漳州阳亭言事寄于使君
方干（唐代）

谢守登城对远峰，金英泛泛满金钟。
楼头风景八九月，床下水云千万重。
红旆朝昏虽许近，清才今古定难逢。
鲤鱼纵是凡鳞鬣，得在膺门合作龙。
悼乱
晁说之（宋代）

解组边亭畿甸来，且将白发共徘徊。
去年亭下花何在，日夜胡尘不得开。
喜华阴王少府使到南池宴集
岑参（唐代）

有客至铃下，自言身姓梅。仙人掌里使，黄帝鼎边来。

竹影拂棋局，荷香随酒杯。池前堪醉卧，待月未须回。
宿山中用前韵
文天祥（宋代）

南山之隩北山阳，羽扇轻风共影双。
画桨菰蒲明月笛，青灯蟋蟀白云窗。
半生游子成行债，一夜佳人作别腔。
倚钓重来此簑笠，梅花十里雪空江。
示小儿阿真牡丹二首荼蘼春暮各一首 其二
叶颙（元代）

浅红深紫间轻黄，天下无花敢比芳。素与东君同富贵，肯随凡品擅称王。
客中近元夕
方回（元代）

新晴春早暖，客里上元天。
辇路灯如梦，璇霄月欲圆。
岂惟无酒酤，不复有床眠。
歌舞愚儿辈，凄凉已十年。
暑夜泛舟
陆游（宋代）

烈暑元知不可逃，天将清夜付吾曹。
小舟行处浦风急，健鹘归吾山月高。
愚智极知均腐骨，利名何啻一秋毫。
等闲分得吴松水。
安用并州快翦刀！
咏柳
石延年（宋代）

天下风流无绿杨，一春生意别离乡。
柔根恐是离肠结，未折长条先断肠。
看青门画漫题二首 其一
王慎中（明代）

神搜物象雕从兔，手契心目镝应弦。吮墨含毫真画史，看君机用已诠禅。
题画 渔舟
张玉娘（宋代）

秋水秋空一样明，柳阴不系小舟轻。玉堂金马非吾梦，月色芦花同醉醒。
出成都西郊
孙应时（宋代）

笑指西山去，萦纡傍水行。
寒滩泻清浅，古木映疏明。
雪意垂垂合，川光莽莽平。
暂将尘事隔，已复动诗情。
送骆质夫谢病归湖州和王允宁二首 其二
王立道（明代）

高卧山围屋，幽吟竹绕町。斗鸡新续句，相鹤旧传经。

一鸟波间白，千峰雨后青。相怜少同病，怪尔室常扃。
广福寺
王建（唐代）

小松新桧未成行，劝督栽培想上方。檐外老榕知几岁，亭亭孤立傲风霜。
玉楼春·空园数日无芳信
吴翌凤（清代）

空园数日无芳信，恻恻残寒犹未定。柳边丝雨燕归迟，花外小楼帘影静。
凭栏渐觉春光暝，怅望碧天帆去尽。满堤芳草不成归，斜日画桥烟水冷。
菊花
高翥（宋代）

亲向东篱手自栽，夕阳小径重徘徊。
花应得似人乖角，过了重阳烂熳开。
偈二首
释胜（宋代）

护生须是杀，杀尽始安居。
会得个中意，分明在半途。
是岁二月丁未出郭予宗室昆季诸王往饯于城西之十里铺予因有诗留别其诗云
朱诚泳（明代）

亲藩叨守冒尊荣，敢为游观出斗城。赐浴温泉天子诏，弘开祖席友于情。

秦川日暖旌旗动，周道风和鼓角鸣。料得归来诗满卷，安排赓和答升平。
瑶林洞
徐舫（元代）

洞传缑岭似，仿佛玉笙清。石或藏渔鼓，云从隔犬声。

乍居人颇怪，异听耳初惊。子晋壶天有，莫疑彩凤鸣。
昨日纳还公择诗卷相次复示三篇不独说茶曲尽其妙加以敏捷不易追攀辄罄鄙言聊答嘉贶 其三
苏颂（宋代）

吟君三绝重徘徊，不复言诗为鼎来。咏到茶中精绝处，犹如笔下役风雷。
观化十五首
黄庭坚（宋代）

身入醉乡如避秦，醒时尘事百端新。
塞鸿过尽无家信，海燕归来思故人。
遣吏约同官弈棋议事知有苏山之游不果来晚使
曹彦约（宋代）

索居谁复共前筹，坐想苏山最上头。
并辔水兼天共远，孤吟棋与酒皆愁。
熟令客里挤老老，不分军前断送秋。
却有邻翁惊笑语，夜来尊俎对贤侯。
有所嗟
吴龙翰（宋代）

乘鸾人去玉箫寒，云敛巫山晓梦残。
柳线不堪击离别，自和烟雨搭阑干。
游东山 田舍
王炎（宋代）

结庐稍近樵牧，岂亦甘心陆沈。自古明时难遇，未宜长往山林。
雪后 其二
韩淲（宋代）

高卧从他有灞桥，荒涂横古树萧萧。冰溪一曲灵山底，密洒之间复乱飘。
恭读理斋常太翁先生爱吟草殉节录赋赠 其三
段瑄（清代）

支粮闻寇急，禦不藉同行。气并巫山壮，戈随蜀月横。

挺身图报效，抛死计澄清。昔岭人如在，浣花泣几声。
九日寿之见过
章甫（宋代）

老去犹耽酒，归来自拨醅。
绝怜黄菊好，仍有故人来。
怀古空三叹，挼香更一杯。
横山无十里，骑马未须回。
中夜起出门月露浩然归坐灯下有赋
陆游（宋代）

月白万瓦霜，露重四山雨。
开门忽惊叹，秋色已如许！去蜀如昨日，坐阅四寒暑。
无才屏朝迹，有罪宜野处。
平生万里心，收歛卧环堵。
朱颜逝不留，白发生几缕？人言尺蠖屈，要有黄鹄举。
功名非老事，岁晚忍羁旅。
寄顾山容学士
阎咏（清代）

自笑臂鹰手，还为书榜人。雕虫原小技，刻叶亦非春。

君故凌云笔，余今随路尘。吾家所欣赏，倍与阿咸亲。
偈颂二十五首
释如净（宋代）

只个柴头煨火种，诸方聿起竞开炉。
天童直截超宗处，炉与柴头尽底无。
恁麽却有暖气，正好猛做工夫。
蓦忽雷霆轰烈焰，从教深夜雪糢糊。
观湖 其三
丘葵（宋代）

潮来鱼网设，潮去鱼网收。士生那无学，学则德业优。
行莆阳道中
郁永河（清代）

晓起篮舆逐队行，今朝差喜得春晴。翻畦早麦初成穗，绕径寒春自有声。

陇阪云移青嶂合，郊原风蹴绿波平。年来已识躬耕乐，何事劳劳又远征。
水调歌头 其三 自和
李曾伯（宋代）

佳月四时有，举世重中秋。金明水秀竞爽，亘古景难酬。

爝火繁星退敛，桂海冰天洞照，清影遍神州。万象自妍丑，一鉴碧虚浮。

昔苏张，夸玉界，赋琼楼。素娥阅人多矣，不怕雪添头。

只恐参横斗转，还又酒阑歌散，醉态醒堪羞。安得真仙术，兔魄驻西流。
寄闾丘仲
周孚（宋代）

曩哦佛狸谣，别我江上宅。不忧道里远，但恐生死隔。

匆匆分袂道，悲风动悽恻。寄声来问我，何忍试锋镝。

憔悴山泽间，藜苋尚可食。寒蜗恋馀涎，欲道我未得。

作书思报子，霜雁正戢翼。迩来闻吉语，草木有佳色。

惊雷毙枭獍，甘雨厌螟𧎢。崎岖各不死，仰荷天地德。

平生长卿舍，依旧立四壁。君归亦莫缓，岁晚霜露逼。

相期津上亭，沥酒酹馀厄。
廉溪
杨杰（宋代）

山为羌仙传旧姓，溪因廉士得新名。愿持一勺去南海，直使贪泉千古清。
德祐二年岁旦二首 其二
郑思肖（宋代）

有怀长不释，一语一酸辛。此地暂胡马，终身只宋民。

读书成底事，报国是何人。耻见干戈里，荒城梅又春。
宿空侄院寄澹公
孟郊（唐代）

夜坐冷竹声，二三高人语。灯窗看律钞，小师别为侣。

雪檐晴滴滴，茗碗华举举。磬音多风飚，声韵闻江楚。

官街不相隔，诗思空愁予。明日策杖归，去住两延伫。
雨
陆游（宋代）

家近蓬莱白玉京，草堂登望不胜清。
初惊野色昏昏至，已见波纹细细生。
残醉顿消迎乱点，微吟渐苦入寒声。
只愁今夕虚檐滴，又封青灯梦不成。
上方
陈省华（宋代）

四望平川独一峰，峰前潇洒是莲宫。
松声竹韵千年冷，水色山光万古同。
客到每怜楼阁异，僧言因得鬼神功。
县民遥喜行春至，鼓腹闲歌夕照中。
题情尽桥
雍陶（唐代）

从来只有情难尽，何事名为情尽桥。
自此改名为折柳，任他离恨一条条。
龙图胡公挽词 其三
邹浩（宋代）

知己如公少，还乡特地亲。分携能几日，闻语歘惊人。

永念恩常在，深惭报未伸。从横泪交下，空洒朔风频。
读律 其三
黄定齐（清代）

义正本仁育，信立智不违。上下亲疏间，尤指礼为归。

咄哉申不亲，但矜恣睢威。何者为《孤愤》，说更陋韩非。

律学包五德，出彼乃入兹。堂堂复正正，谁似当代规。

第云民可由，安得民共知。
栈中与西藏贡使同行感而有作
胡延（清代）

画旗吹角风参差，翩翩骑马红衣儿。丹顶缥缨大堪布，来琛竟裹三千辎。

我闻达赖号迦叶，匹者班禅通法偈。西来膜拜天可汗，神京高筑黄金龛。

祛卢译字称无上，青青稞米乌斯藏。四骆骎驰为煮茶，二招复遝还输酱。

朝廷控驭假班牙，白布红毛休怨嗟。不遣文成通赞普，聊将护国奉思巴。

那知天辟三危地，南风吹断夫容利。牛粪欺人取道来，横分印度东西帝。

昨者强邻强制吭，不骡不马乌孙王。筹边空建王然策，内附无闻悉袒降。

于今环海成庭户，已见岛屿陈普鲁。铁轨能教阿瓦通，电书那虑流沙阻。

云栈萦纡草树春，东风罗呗动行人。行人漆室方长叹，嗟尔嬉嬉燕雀群。
鱼池即席赠玉华南华少华三公子
杨慎（明代）

翩翩清世佳公子，秩秩初筵集上才。宿昔八龙何护落，于今三凤喜毰毸。

通家会面嗟何晚，良会知音讶许猜。有约高峣同过我，不论晴雨有花开。
题杨解元寿萱堂二首
王炎（宋代）

济济斑衣子，怡怡白发亲。
紫萱偏得地，玉树解留春。
望江南
吴潜（宋代）

家乡好，好处是三春。白白红红花面貌，丝丝袅袅柳腰身。锦绣底园林。
行乐事，都付与闲人。挈榼携壶从笑傲，踏青挑菜恣追寻。赢得个天真。
游庐山开先寺
王守仁（明代）

清晨入谷到斜曛，遍历青霞蹑紫云。阊阖远从双剑辟，银河真紫九天分。

驱驰此日原非暇，梦想当年亦紫勤。断拟罢官来驻此，不教林鹤更移文。
山居即事
释绍嵩（宋代）

物色催年老，谁令眼界幽。
不忧缘不动，无意亦无求。
寂寞了闲事，迂疏却自由。
功名今晚矣，萍梗任飘流。
春燕
缪徵甲（清代）

重叠楼台对夕晖，偶然借此息乌衣。教雏学话呢喃苦，谋食归巢饮啄微。

自笑处堂原计拙，何如振羽任天飞。东风半卷湘帘意，去住明年早见几。
子骏游沙溪洞
文同（宋代）

闻有沙溪洞，公将核使轮。
还如探禹穴，应见避秦人。
石繖形容古，琳房气象春。
若逢丹辇客，问取虎文巾。
颂古三十九首 其三十一
释道枢（宋代）

十方世界一面镜，镜里看形未足真。摸著鼻头渠是我，那时方见本来人。
和贾陶二老二首 其二
胡寅（宋代）

节物匆匆度，边烽幸不传。名花空雨堕，秀树已云连。

孤负杯莲倒，萧条烛蕊偏。但欣民小泰，凝寝有炉烟。
宋中道都官挽辞二首
苏颂（宋代）

儒雅名公子，风流粉署贤。
精神清比鉴，论议直如弦。
朝已期登俊，天胡不畀年。
永怀三友益，一恸寝门前。
闲居有感
李宗易（宋代）

进退荷君恩，孤怀岂易论。
以闲销日月，何力报干坤。
架上书千卷，花前酒一尊。
相持两成癖，此外尽忘言。
水调歌头 其四 昌化郡长桥词
李光（宋代）

独步长桥上，今夕是中秋。群黎怪我何事，流转古儋州。

风定潮平如练，云散月明如昼，孤兴在扁舟。笑尽一杯酒，水调杂蛮讴。

少年场，金兰契，尽白头。相望万里，悲我已是十年流。

晚遇玉霄仙子，授我王屋奇书，归路指蓬丘。不用乘风御，八极可神游。
读史 其九
孔祥淑（清代）

淮寇一窠蜂，所至无生理。詹女诱甘言，贼反任驱使。

父兄脱兵刃，过市跃于水。暂屈非偷生，完贞得所死。

骂贼岂不烈，族赤门闾毁。济变策万全，愧此詹处子。
句
刘望之（宋代）

山绕郡楼秋过雨，月临池树晚生烟。
初夏
朱淑真（宋代）

枝上浑无一点春，半随流水半随尘。
柔桑欲椹吴蚕老，稚笋成竿彩凤驯。
荷嫩爱风欹盖翠，榴花宜日皱裙新。
待封一罨伤心泪，寄与南楼薄幸人。
春社日祀事既毕轿中得三绝
魏了翁（宋代）

辗然冯轼受风吹，吏皂前惊雨湿衣。
岂识主人非崛强，一川生意索褰帏。
次德范韵二首 其二
周密（宋代）

万卷牙签负善和，秋芸香浅蠹鱼多。近来始识书真味，意倦才荒柰老何。
秋兴
梁绍震（明代）

梧桐飞叶帝城隈，正是寒期素节催。玉女吹霜摇碧落，仙人擎露在蓬莱。

时闻作赋凌歊馆，追忆相从戏马台。晋宋风流俱寂寞，登临怀抱向谁开。
初入洞霄
易群峰（宋代）

半生华发笑茫然，作意清朝到洞天。
叠嶂互□芒憍稳，飞云故傍葛巾偏。
忍思城市轮蹄梦，款结山林笋蕨缘。
我有赐馀苍玉璧，与君同试酌寒泉。
奉陪李安上主簿游秋屏阁
洪朋（宋代）

春风忽然满天地，篮舆便作城北行。招提古台极洒落，况乃万物皆欣荣。

梅花万点真可惜，柳条弄色如含情。初筵便饱李侯德，挥犀河汉倒空碧。

连山向晚更妩媚，落日澄江青黛色。嫦娥冰镜挂天阙，共照清樽情屡极。

诸公推毂钟王间，醉墨淋漓满僧壁。归与不知所如往，但觉清风生两腋。
东园池上书所见五首
宋庠（宋代）

雨洗神嵩绀黛凝，中天鸾鹤恣飞腾。
更怜晚翠知人意，并入东楼第一层。
宿溪翁（时初除郎官赴朝）
白居易（唐代）

众心爱金玉，众口贪酒肉。何如此溪翁，饮瓢亦自足。

溪南刈薪草，溪北修墙屋。岁种一顷田，春驱两黄犊。

于中甚安适，此外无营欲。溪畔偶相逢，庵中遂同宿。

醉翁向朝市，问我何官禄。虚言笑杀翁，郎官应列宿。
省中寓直次刘巨济职方韵兼示祠部张台卿
李复（宋代）

锒铛司钥禁门重，寓直高秋此夜同。
楼外归云迎霁月，宫中传漏带疏风。
衰迂岂合参新论，俊就算何堪接野翁。
华省分曹占列宿，经时饱食愧无功。
十二峰 松峦
阎伯敏（宋代）

舟船摇摇大巫前，松间丝萝望缠绵。屏风角转恰匝背，心在山头人倚船。
渊明故址
童潮（宋代）

先生已归来，遗此折腰地。
不见督邮人，祗闻解印事。
径花虽就荒，台月还留醉。
赋罢清流诗，西畴春已至。
长安即事寄友人
李远（唐代）

绮陌千年思断蓬，今来还宿凤城东。瑶台钟鼓长依旧，

巫陕烟花自不同。千结故心为怨网，万条新景作愁笼。

何时更伴刘郎去，却见夭桃满树红。
扬州地分官
文天祥（宋代）

五骑驰来号徼巡，咆哮按剑一何嗔。
金钱买命方无语，何必豺何骂北人。
便当缟素驾戎车，畏贼何当畏虎如。
看取摘星楼咫尺，可怜城下哭包胥。
和门下相公从驾幸学
张耒（宋代）

继圣文明举旧章，儒宫传跸驻胶庠。
地疑阙里弦歌宅，经奏周胶隶古行。
遣子东夷思入学，受成西旅伫来王。
鲁侯在泮犹歌诵，盛事须刊孔子堂。
太师魏国史公挽歌词
陆游（宋代）

道德补天石，勋劳夹日龙。
犯颜无不尽，造膝略皆从。
岁贡来戎币，秋防灭塞烽。
画图麟阁上，犹足折遐冲。
感兴五首次韵和李希孝五
晁补之（宋代）

春半寒未已，今晨天气清。
弹冠适新沐，搔发亦良轻。
但爱百鸟乐，复怜一窗明。
干世宁可期，归耕良近名。
次韵真歇和尚圆觉经颂一十四首·总颂
释正觉（宋代）

木童吟处槁回春，个里庄严功德林。
垂手断崖知路活，藏身空德忌机沈。
未翻识浪无多子，不挂唇皮有一音。
佛祖契心言迹外，炷香清坐与追寻。
和何逢原寿母六诗 其四
何梦桂（宋代）

千钟三釜异甘酸，此事难同肉眼看。多少有羹无母遗，只鸡羞馔亦檀栾。
圜丘　肇祀也 其二
王慎中（明代）

练日候有望，阴纪回微阳。重轮晖紫极，五云昭灵光。

元后临瑶宇，庶灵纷翱翔。绣裳彰黼黻，委佩递琚璜。

丹醴液泰尊，洁粢维德香。灌流秬鬯旨，燔达蘅桂芳。

中庭罗广佾，雅奏谐夏英。瞻昊四邸奠，钧天六变张。

佳色翔卿霭，休气郁穹苍。旭卉仰信对，迉迟斯孔享。

委祉答成祀，丕显况皇章。
寄题胡穑斋盆池
裘万顷（宋代）

穑斋主人嗜泉石，一舸来家楚江侧。
水光山色晴逼人，中有轩窗更清绝。
汲泉为池良不恶，坐见涟漪照金碧。
匳开宝鉴大如许，月堕冰轮光欲溢。
何须泰华寻玉井，谩说仇池有仙穴。
个中风露无处著，长为照华洗炎热。
嗟予疎懒真成癖，想像哦诗竟何益。
安得身为穑斋客，醉卧池边听锦瑟。
暖酒
李白（唐代）

热暖将来镔铁文，暂时不动聚白云。拨却白云见青天，掇头里许便成仙。
扫地
周南（宋代）

滑几悬游气，磨砖出寸光。
及时须敝帚，措影见胡床。
拱揖延书入，澄收得虑庄。
苍头拥箕袂，持礼老夫旁。
送刑部韩员外同年致仕归华山
王禹偁（宋代）

抗表辞乌府，归山鬓未秋。
朝簪还獬豸，尘世谢蜉蝣。
拂袖人生事，县车帝命优。
名光新日历，官占好词头。
应宿郎曹美，寻仙物景幽。
绣衣移蕙带，骢马换耕牛。
对枕莲峰翠，当门瀑布流。
妻闲栽药草，儿戏杂猿猴。
买竹凭牙板，疏泉湿鹿裘。
四推离督责，三院肯淹留。
接武陶贞白，差肩许远游。
十洲如得侣，万户任封侯。
脱酒因君去，龙锺使我羞。
迁莺情最洽，化鹤术难求。
掌诰无文彩，谋身足悔尤。
紫垣频忝窃，白发合归休。
应琏叨三入，张衡志四愁。
亦期婚嫁毕，攘袂逐浮丘。
颂古四首 其四 龙牙问翠微临济佛法大意。
释继成（宋代）

驾与青龙不解骑，人人尽道阿师痴。烂泥中有伤人刺，三度曾施陷虎机。
江神子·今宵莫惜醉颜红
李之仪（宋代）

今宵莫惜醉颜红，
十分中，
且从容。
须信欢情，
回首似旋风。
流落容涯头白也，
难得是，
再相逢。
十年南北感征鸿，
恨应同，
苦重重。
休把愁怀，
容易便书空。
只有琴樽堪寄老，
除此外，
尽蒿蓬。
重九雨中怀弟
谢榛（明代）

天空朔雁不成行，秋色年年似故乡。
门掩菊花人独卧，冷风疏雨过重阳。
在怀县作诗二首 其二
潘岳（魏晋）

春秋代迁逝，四运纷可喜。宠辱易不惊，恋本难为思。

我来冰未泮，时暑忽隆炽。感此还期淹，叹彼年往驶。

登城望郊甸，游目历朝寺。小国寡民务，终日寂无事。

白水过庭激，绿槐夹门植。信美非吾土，祗搅怀归志。

眷然顾巩洛，山川邈离异。愿言旋旧乡，畏此简书忌。

祗奉社稷守，恪居处职司。
宴桃源·书赵伯充家上姬领巾
黄庭坚（宋代）

天气把人僝僽。落絮游丝时候。茶饭可曾忺，镜中赢得销瘦。生受。生受。更被养娘催绣。
高邮舟居对雪
贺铸（宋代）

天涯晚岁客无欢，拥鼻微吟行路难。
三楚浮程波淼淼，五陵归梦雪漫漫。
兔园授简心犹壮，剡曲拏舟兴久阑。
病骨支离仍禁酒，渔蓑重缉待春寒。
颂古
释昙密（宋代）

平地摝鱼虾，辽天射飞鹗。
跛脚老云门，千错与万错。
装冬后不速之客来
释居简（宋代）

绽裘纫絮办冬和，羽化其如独冷何。藕荡欲搴霜后叶，晓来零落更无多。
閒斋对雨同吴非熊作
李之世（明代）

凉雨滴未收，微阳复放景。烁叶助澄鲜，连山带远净。

况此对知心，萧然发清兴。返照犹在壁，新月出林顶。

笋舆唤不来，念子归途泞。
和赵广文韵
刘克庄（宋代）

赵室儒英盍聚奎，奈何白首钓磻溪。不通光范门前谒，□较征磻墓上题。

晚节画工图广受，高文太史序重黎。章泉没后无耆旧，他日清名可与齐。
杨仲才挽诗
虞俦（宋代）

孝友怀宗族，谦恭接里闾。
克家千树橘，教子万签书。
酿酒偏延客，能诗亦起予。
天胡中不寿，埋玉恨何如。
严君平
吕本中（宋代）

千秋蜀道一君平，气象从来不近名。可惜下帘无一事，才将老子授诸生。
溪兴
杜荀鹤（唐代）

山雨溪风卷钓丝，瓦瓯篷底独斟时。
醉来睡着无人唤，流到前溪也不知。
伊丽河上
邓廷桢（清代）

万里伊丽水，西流不奈何。驱车临断岸，落木起层波。

远影群鸥没，寒声独雁过。河梁终古意，击剑一长歌。
句
志定（唐代）

惟有樽前今夜月，当时曾照堕楼人。

梧桐叶老蝉声死，一夜洞庭波上风。（见张为《主客图》）
题林仲雨皦日庵
陈藻（宋代）

诗仙庵未作，也我话庵名。
素发来为客，朱甍始落成。
变风情性语，皦日死生盟。
君老身犹健，雌埋一剑横。
和李青墅培葛培初韵
戈源（清代）

忆曾叱驭访衡门，茗碗香烟笑语温。士气故从吾辈作，诗名原并使臣尊。

相知敢诩传心法，晚遇翻愁惹泪痕。好记青霄蜚羽日，望云有客咏腾骞。
送扬州胡倅赴堂召
李曾伯（宋代）

里社久相於，深知我计疏。
壮怀方磊磊，别语又渠渠。
竟日犹传箭，何时可荷锄。
烦君看三径，松与菊何如。
武陵集得飞字
张瑛（唐代）

雪天纵游集，四顾娱清辉。豪家挽不去，悠悠款柴扉。

青阳时未来，乃见花絮飞。欢颜既一破，酒至不复回。

客马俨在门，主歌毋庸归。古来盍簪地，荆棘牵人衣。
和公美以诸家会集所赋诗
韩维（宋代）

道在何非乐，官闲不近权。
过从只闾里，真率易盘筵。
捉麈躬千只，衔杯慕八仙。
清欢垂老得，佳句即时传。
玉醴初醇日，琼花欲坠天。
谁能于此际，华发问流年。
春雨中偶成四首
张耒（宋代）

天低芳草接浮云，万柳含烟翠不分。
燕子归时花遍落，暮云和雨入黄昏。
题柳
狄焕（唐代）

天南与天北，此处影婆娑。翠色折不尽，离情生更多。

雨馀笼灞岸，烟暝夹隋河。自有佳名在，秦松继得么。
和李本德槟榔叹
王佐（汝学）（明代）

居货无如此货奇，十州俗尚总相宜。定交两姓轻盟血，坐易千金似折枝。

繁实独超南国产，孤根不受北方泥。琼农本有天然利，飓母秋风自适时。
晓起 其二
许及之（宋代）

莫想思堂想表勋，庉村佳处正相亲。花时不拚聊中酒，虚过清明箸莫人。
失调名
宋祁（宋代）

因为衔泥污锦衣。垂下珠帘不敢归。
次韵答黄鸣六见怀
吴嘉纪（清代）

乾坤何处可题诗？画里江山雨洗时。
水起峰低人不见，云生树冷鹤先知。
念奴娇（梅）
赵长卿（宋代）

小春时候，见早梅吐玉，裁琼妆白。点点枝头光照眼，恼损柔肠情客。暗里芳心，出群标致，经岁成疏隔。如今风韵，何人依旧冰雪。

冷艳潇洒天然，香姿肯易许，游蜂狂蝶。夜半黄昏担带了，多少清风明月。宋玉虽悲，元超虽恨，见了千愁歇。东君还许，有情取次攀折。
动石
方信孺（宋代）

山中块石老僧言，一叱应知围法轮。
元是世人心自动，请将消息问风幡。
尉氏五题 其四 啸台
黄裳（宋代）

脱身魏晋间，嗣宗南阮英。长啸写逸兴，偶为台上行。

或带竹林醉，独驾无将迎。风月乃所友，相投清与明。

微引踵中息，稍从唇齿鸣。渐渐薄林杪，飘堕令人惊。

忧愤闻而平，贪浊闻而清。苏门得孙子，答以鸾凤声。

不应乃深应，栖导良自诚。当悟啸中旨，可传言外情。

台在声不传，万籁徒汝争。
偈倾一百六十九首
释智朋（宋代）

黄檗棒头，马祖喝下。
家家春风二三月，处处绿杨堪系马。
题韩伯时剪韭轩 其一
钱宰（明代）

西园春韭与阶平，留客西轩夜不扃。旧雨别来今雨至，早畦摘尽晚畦青。

每怀海内皆兄弟，相对花前几醉醒。我亦爱君乔木好，嘤嘤黄鸟把杯听。
和忆幽谷二首 其一
刘敞（宋代）

早闻幽谷未曾窥，翠壁清泉入梦思。到眼惜无名手画，醒心欣得醉翁诗。

种花旧比甘棠树，刻石今成岘首碑。使我一麾从此逝，胜游当不减君时。
画蛾眉（寓豆叶黄）
张辑（宋代）

清明小院杏花开。半启朱扉燕子来。晓起梳头对玉台。照香腮。羞睹惊鸿瘦影回。
次韵冲卿上元从架至集禧观偶成
王安石（宋代）

昭陵持橐从游人，更见熙宁第四春。
宝称中开移玉座，华灯错出映朱尘。
辇前时看新歌舞，仗外还如旧徼巡。
投老逢时追往事，却含愁思度天津。
又再作
晁说之（宋代）

负罪臣宗元，移书数问赦。
仅如雁往来，羡君还里社。
赋得万物静观皆自得
玄烨（清代）

布教皇风性理寻，右文惠化无私临。清閒静省危微志，宴坐动观人道心。

天地浑元肃气象，乾坤阖辟识书林。圣贤雅颂原无远，实在存神咏四箴。
立春内中帖子词·皇后阁
王珪（宋代）

平桥御水破冰痕，忽觉东风遍九门。
谁道帝家春不早，椒房昨夜已先温。
九月十一日挈浩同省先陇早陇早起四山昏翳冲
陈文蔚（宋代）

拄上高峰近日轮，四山端的见来亲。
此身已在烟霾上，哥惜烟霾底下人。
踏车妇
谢应芳（元代）

吴田水深三尺许，总是去年秋暮雨。劝农使者催春耕，田甲频挝水车鼓。

江村破屋能几家，几家妇姑俱踏车。蓬飞两鬓赤双脚，亦有儿女双髻丫。

淞江太湖愁满眼，白汗沾衣足生趼。车轮辘辘羊角转，水波翻翻龙舌卷。

春来十日九不晴，怕闻鹁鸠呼雨声。滂沱才俾片时久，辛苦又加三日程。

当家岂无夫与子，打鱼日籴去城市。城中禁米难出关，田上忍饥还戽水。

四郊未种围田谷，三边已运官仓粟。安得木牛为木龙，运水疾于牛走陆。

西林日落田妇归，隤岸白烟鱼虎飞。诗翁独立长太息，何处青山有蕨薇。
方蒙仲秘书哀诗三首
刘克庄（宋代）

方喜燃藜向石渠，岂知仅拥两轮朱。
非为郡失好太守，便恐世轮行秘书。
酒渍双鸡惭薄薄，表论一鹗谩区区。
即今交道尤难恃，试问原头几素车。
木兰花慢 饯佟伯起赴江西参政任
张野（元代）

算青云人物，名已着，绣衣时。见湖海襟期，诗书气味，鸾鹤丰姿。十年五居廉省，便衣官、拜相复何疑。早岁曾同几砚，至今亲若埙＊。相逢未久遽相辞。忍写饯行诗。早隐隐征帆，湖光潋滟，山翠参差。雄藩笑谈余事，倘兰舟、开宴举金卮。寄语桥边鸥鹭，刘郎尘鬓如丝。
雪见羞
朱翌（宋代）

白如白雪复何加，岂有寒英胜六花。
真是岭南稀见雪，花光胜雪喜无差。
国语引人言
佚名（先秦）

兄弟谗阋。
侮人百里。

兵在其颈。
佐雝者尝焉。

佐斗者伤焉。
祸不好不能为祸。
同韦剑威、徐钦玉度仙霞关 其二
钱澄之（清代）

霞关今重地，度险客心惊。戍废行人歇，楼荒野雀争。

残虹收鸟外，吼瀑断猿声。过尽萧条路，将军驻浦城。
题丰溪清风堂
吕镗（宋代）

瘦竹长松万仞山，白云深处小禅关。忘机人到忘机处，一缕春风尽日闲。
挽陈本斋尚书 其三
牟巘（宋代）

有意超尘俗，无心爱夕晖。劝餐惟屡却，持璧竟全归。

得正复奚憾，偷生良所非。传家孙子盛，端不坠前徽。
才仲出示巨轴佳篇复档案新诗降叹不已又似欲置人于苦海中惟恐堕其计而不免次韵奉呈
释慧空（宋代）

先生词源真汹涌，已如鸣鹤闻于天。隋珠却把暗投掷，但觉惊捧蛟槃圆。

终须负鼎于明主，况其致治如烹鲜。伊尹未聘独耕野，先生是以由居廛。

古人投笔真不浅，为有妙技非难捐。风流顾恺虽可尚，要之无乃痴为缘。

愿言自信龟手药，无使小子讥便便。
中秋后一夕独卧月台
曹彦约（宋代）

分得秋容半，添来爽气深。
静中无罣碍，此处好登临。
老景当风卧，平生爱月心。
几回乌鹊动，晓色上平林。
閒情续诗八章 其五
姚燮（清代）

上元侍女极娥媌，水气为裳雾作髾。岂竟浮萍终结局，只如孤燕托隣巢。

合欢拟借屠苏酒，续恨应无慎恤胶。怪尔犀心春一点，暗随酒晕上眉梢。
偶题
陈宓（宋代）

忿欲丧躯真狂死，孝忠致命胜偷生。
此心一片阳刚德，莫遣纖毫暂不明。
送乡人
钱九府（清代）

送尔还乡去，西风作意寒。人家如我问，莫道客衣单。
夜宿五层楼 其二
王渐逵（明代）

缥缈罗浮混太清，辟开门户见朱明。地当全越应灵萃，楼迥中峰翠欲擎。

太白正堪游八极，井蛙空自叹虚生。醉馀欹枕残更月，疑共云霞住化城。
滇阳二月罂粟花盛开皆千叶红者紫者白者微红
程本立（明代）

鄯阐东风不作寒，米囊花似梦中看。
珊瑚旧是王孙玦，玛瑙犹疑内府盘。
嘶过骅骝金匼匝，飞来蛱蝶玉阑干。
瘴烟窟里身今老，春事伤心思万端。
岁晚书事十首
刘克庄（宋代）

日日抄书懒出门，小窗弄笔到黄昏。
丫头婢子忙匀粉，不管先生砚水浑。
登玄元庙
皇甫冉（唐代）

古庙川原迥，重门禁籞连。海童纷翠盖，羽客事琼筵。

御路分疏纷，离宫出苑田。兴新无向背，望久辨山川。

物外将遗老，区中誓绝缘。函关若远近，紫气独依然。
文公先生挽词
曾极（宋代）

皇天开太极，庚戍圣贤生。
六籍文将绝，千年道复明。
渊源罗仲素，师友李延平。
绕舍闽溪急，潺湲洛水声。
和单令春日
胡寅（宋代）

新历自披展，故交谁与欢。
颜容羞把镜，菘韭强登盘。
袖手笼东老，侵肌料峭寒。
大钧方播物，吾道岂艰难。
寒厓集题词代芝瑛二首 其一
廉泉（清代）

瘦日霾天障几重，有人收泪说心胸。近来诗境谁能会，独听寒山寺里钟。
黄菊九首
史铸（宋代）

篱外黄花菊对谁，应知彭泽久思归。
有花堪折直须折，新酒初笋蟹正肥。
漳州白莲僧宗要见遗纸扇每扇各书一首
蔡襄（宋代）

不掩歌唇向画堂，不须名笔作花房。
直应携去林泉好，转觉林泉兴味长。
平沙
张祁（宋代）

平沙漠漠雁翩翩，两岸菰蒲水拍天。
小艇得鱼撑月去，一声孤笛破寒烟。
新种芭蕉
苏辙（宋代）

芭蕉移种未多时，濯濯芳茎已数围。
毕竟空心何所有，欹倾大叶不胜肥。
萧骚莫雨鸣山乐，狼籍秋霜脱敝衣。
堂上幽人观幻久，逢人指示此身非。
女仙江静真碧游仙词
张雨（元代）

衣剑符图有子传，生如孤凤蜕如蝉。方留橘叶聊供母，谁信桃枝已得仙。

萧索帘帏通素月，玲珑环佩曳空烟。麻姑坛上花姑老，想共乘鸾欲著鞭。
花光仲仁出秦苏诗卷思二国士不可复见开卷绝
黄庭坚（宋代）

梦蝶真人貌黄槁，篱落逢花须醉倒。
雅闻花光能画梅，更乞一枝洗烦恼。
扶持爱梅说道理，自许牛头参已早。
长眠橘洲风雨寒，今日梅开向谁好。
何况东坡成古丘，不复龙蛇看挥扫。
我向湖南更岭南，系船来近花光老。
叹息斯人不可见，喜我未学霜前草。
写尽南枝与北枝，更作千峰倚晴昊。
好事近（仙吕宫）
张先（宋代）

灯烛上山堂，香雾暖生寒夕。前夜雪清梅瘦，已不禁轻摘。

双歌声断宝杯空，妆光艳瑶席。相趁笑声归去，有随人月色。
题壁间水波观音
释慧开（宋代）

曹源正派喜流传，涓滴浑无浪拍天。
任是大悲行手眼，探渠深浅待驴年。
水调歌头·舟次扬州和人韵
辛弃疾（宋代）

落日塞尘起，胡骑猎清秋。汉家组练十万，列舰耸层楼。谁道投鞭飞渡，忆昔鸣髇血污，风雨佛狸愁。季子正年少，匹马黑貂裘。
今老矣，搔白首，过扬州。倦游欲去江上，手种橘千头。二客东南名胜，万卷诗书事业，尝试与君谋。莫射南山虎，直觅富民侯。
以麵换祖孝酒
王洋（宋代）

雪压寒根麦未黄，春催社瓮麹初香。
若论本是同根物，好遣恍榔唤索郎，
再次韵杨宰七首
陈造（宋代）

能书徒自想高闲，煨芋何从得懶残。
萧寺随缘茶饼供，胜谭谁为解忧端。
燕待赵走马致语口号
廖刚（宋代）

使者星车自九天，一声天语万人传。恩光晓月明旌旆，和气薰人入管弦。

北海樽罍须酩酊，东山歌舞亦婵娟。按行况觉都无事，倒载何妨作饮仙。
和季弟韵二十首
刘克庄（宋代）

荒村随分有区廛，不在花边即水边。
甚懒安能诗咏史，已归不复赋思玄。
提壶声好行沽酒，扑满身灾坐贮钱。
拣个名山藏断藁，莫教望气识龙泉。
珪禅者号石翁
释智愚（宋代）

逃空劫外已苍然，玩水观山得几年。
闻说听经曾肯首，老来无力补青天。
咏芍药为渟澜侄作二首 其一
徐元钺（清代）

丰台回首隔云烟，分得名花到眼前。十字会中饶韵事，三生石上认题笺。

诗成斗酒谁先押，品入群芳我亦仙。从此拈来供一笑，鬓毛吟白已多年。
招隐五首 其三
刘基（明代）

豫章长千仞，挺生崇崖阴。布叶连青云，交柯蔽层岑。

结根岂不固，斤斧将见寻。有柏生石间，屈曲丛灌林。

古根齧飞溜，电火焚中心。大不中梁柱，小不堪瑟琴。

风霜自摇落，偃蹇独至今。
听德久弹秋思
许及之（宋代）

潘郎胸次有经纶，指下声如笔下真。已是不禁秋意思，更弹秋思苦撩人。
送李评事往宜春
齐己（唐代）

兰舟西去是通津，名郡贤侯下礼频。山遍寺楼看仰岫，

台连城阁上宜春。鸿心夜过乡心乱，雪韵朝飞句韵新。

别有官荣身外趣，月江松径访禅人。
偈二十首
释鼎需（宋代）

奔流度刃，未是作家。
疾燄过风，犹为钝汉。
送元上人归稽亭
刘禹锡（唐代）

重叠稽亭路，山僧归独行。远峰斜日影，本寺旧钟声。

徒侣问新事，烟云怆别情。应夸乞食处，踏遍凤凰城。
赐第登楼
郑清之（宋代）

避俗懒成癖，登楼睡失魔。
忘机鸥自下，开槛蝶相过。
高处景差胜，静中春更多。
君恩何以报，归梦欲如何。
酬乐天武关南见微之题山石榴花诗
元稹（唐代）

比因酬赠为花时，不为君行不复知。

又更几年还共到，满墙尘土两篇诗。
题北山教场亭子
杨万里（宋代）

堂样毬场五百弓，帝城何地似亭中。北山南畔南山北，独受西湖万顷风。
友人许惠酒以诗征之
皮日休（唐代）

野客萧然访我家，霜威白菊两三花。

子山病起无馀事，只望蒲台酒一车。
春风袅娜 隋堤烟柳
汤莱（清代）

忆荒台旧苑，浪说隋朝。龙舟歇，管弦消。只沿堤剩有，残阳疏影，系人愁思，几许长条。

嫩绿将舒，淡黄微改，二月春风似剪刀。晓雾低迷随古渡，暮云黯淡傍河桥。

遥望三眠未起，临风学舞，浑一似、常折纤腰。眉锁恨，黛含娇。

依稀欲见，愁重难描。塞外一声，征夫泪满，门前五树，隐士风高。

骊歌送尽，任今来古往，兴亡不管，付与渔樵。
宫词五首
顾况（唐代）

禁柳烟中闻晓乌，风吹玉漏尽铜壶。

内官先向蓬莱殿，金合开铜泻御炉。

玉楼天半起笙歌，风送宫嫔笑语和。

月殿影开闻夜漏，水精帘卷近银河。

玉阶容卫宿千官，风猎青旂晓仗寒。

侍女先来荐琼蕊，露浆新下九霄盘。

九重天乐降神仙，步舞分行踏锦筵。

嘈囋一声钟鼓歇，万人楼下拾金钱。

金吾持戟护新檐，天乐声传万姓瞻。

楼上美人相倚看，红妆透出水精帘。
长安逢吴允兆赋赠
胡应麟（明代）

布袜芒鞋易水游，相逢频典鹔鹴裘。论交宇宙谁青眼，握手河山共白头。

上座飞谭回九列，后车传食遍诸侯。他时叱石金华顶，迟汝同登十二楼。
白日
孔平仲（宋代）

白日无所适，况兹秋夜深。青灯可自照，缺月强相侵。

糺缦观时事，崎岖见俗心。退藏无乃幸，矍起捧吾襟。
范仲淹罢宴
王辟之（宋代）

范文正公守邠州，暇日率僚属登楼置酒，未举觞，见缞絰数人营理葬具者，意哀甚。公亟令询之，乃寓居士人卒于邠，将出殡近郊，賵敛棺椁皆所未具。公怃然，即彻宴席，厚赒给之，使毕其事。坐客感叹有泣下者。
题灵鳗庙三首
舒坦（宋代）

亘古人间蒙润泽，数泓云底贮清泠。
功将名并山无泐，道与人尊地转灵。
晓殿千家供香火，旱天万里入风霆。
谁知别有醍醐味，行路憧憧半未醒。
两生
王安石（宋代）

两生才器亦超群，黑白何劳强自分。
好与骑奴同一处，此时俱事卫将军。
赠医师范子和
段克己（宋代）

我庐姑射东，君居西山隅。相去不十里，曳杖以问途。

知我远方来，尽室相煦濡。衰年况多病，药物必尔须。

诊视得家法，就为医多卢。贫贱人所恶，世利人所趋。

君子异于众，而独与我娱。延我升中堂，坐列皆明儒。

酒肴既登俎，左右罗童奴。令行爵无算，促使开大壶。

酒酣意气逸，高论到唐虞。日晏未得归，欲起时见拘。

自言小邑中，何尝试士夫。久客惜人情，褊量动辄踰。

仍呼儿出拜，头角异凡雏。从小好文字，未睹明月珠。

长者幸有赐，终身不敢渝。既蒙主人知，所愿献良图。

世人岂无才，唯德不能俱。不见盆成括，以是丧厥躯。

又徵荀氏语，至察则无徒。大辩外若讷，聪明守以愚。

颜子称大贤，尚云有若无。吾言傥无忽，荣名不须沽。
送陈校书赴蔡州幕
章孝标（唐代）

天假纵横入幕筹，东南顿减一方忧。行赍健笔辞天阁，

坐见妖星落蔡州。青草袍襟翻日脚，黄金马镫照旄头。

此行领取从军乐，莫虑功名不拜侯。
谢玄
徐钧（宋代）

战败苻坚百万兵，晋家宗社赖而存。
当时若使玄犹在，国祚桓玄未可吞。
至泗即天长独归叙别照邻
韦骧（宋代）

长淮十月北风高，判袂临津首屡搔。草草旅装方揽辔，勤勤别酒更持螯。

扁舟君去良多况，间道子归岂惮劳。行矣馀杭期会在，早来江上看寒涛。
书怀
陆游（宋代）

青城结云巢，拟住三千年。
御风偶南游，万里栖紫烟。
翠裘绿玉杖，白日凌青天。
招呼方瞳翁，邂逅鸟爪仙。
朝咏阴阳歌，暮诵道德篇。
玉童持碧简，笙鹤来翩翩。
海边武夷山，小留赏宿缘。
火食非所乐，巾褐常翛然。
清时未免出，颇息世俗传。
行矣秋风高，去采玉井莲。
金廷标秋英十二种 其二 老少年
弘历（清代）

秋篱无叶不花开，红矣何曾雁到来。恰似会昌觞酌罢，酡颜个个醉芳醅。
罗浮篇赠梁先孔兼寄韩孝廉
郑学醇（明代）

罗山兀立番禺东，江源直与句曲通。浮山乃是蓬莱之一岛，上古浮海而来附其中。

二山相合五百里，其高三十六百仞，巉岩岝崿摩苍空。

是为十大洞天之第七，霞炬叠叠四百三十有二之仙峰。

璇房瑶宫七十二，飞流瀑布澎湃而铮鏦。就中飞云最崒嵂，石楼中天相对出。

铁桥东望即扶桑，夜半鸡鸣观海日。朱明耀真谁所司，太极仙卿朱灵芝。

葛洪鲍靓时相访，翩翩玉燕来差池。梁卢王佐亦仙侣，轩鸾控鹤骖虬螭。

灵岩福地人罕到，瑶华琪草长葳蕤。碧桃春风开烂熳，仙苻竹叶娟娟垂。

别有寒梅寄幽壑，千枝万枝珠错落。游人醉枕梦游仙，月转参横天漠漠。

凤凰谷口凤雏飞，龙潭潭上苍龙归。冲虚观里渴虹歛，朝斗坛前睨日辉。

此山名胜天下无，峰峦沓霭接天都。不向中原数恒霍，宁论海外誇蓬壶。

韩君文彩何卓荦，兴酣落笔摇五岳。图书暂此搆精庐，行向彤庭披礼乐。

招携复有梁生才，壮游吴楚始归来。何但名山探幽胜，还期结驷黄金台。

罗浮山，真碨㠥。曾闻安期生，卖药东海市，鹤驭飘飘时一至。

华子期，亦居此，岁易其形为十二。莫道神仙不可逢，世上英雄回首是。

我与仙山似有缘，只今高卧海云边。金丹寤寐苏玄朗，颠毛种种心茫然。

思君欲订罗浮䊻，挥毫一寄罗浮篇。会须与君支短策，逍遥直上飞云颠。

倒骑黄鹤揖群仙，頫视齐州历历九点之苍烟。
鳌头塔
钟万春（明代）

倚郭楼成控越台，茏葱佳气郁谁开。星连峡口双洲见，塔柱天谁万顷回。

虚宇飞纱笼佛阁，碧梧栖凤起云台。枯株漫诧当年事，伏日晖晖忽震雷。
诗三百三首 其三○三
寒山（唐代）

有人笑我诗，我诗合典雅。不烦郑氏笺，岂用毛公解。

不恨会人稀，只为知音寡。若遣趁宫商，余病莫能罢。

忽遇明眼人，即自流天下。
南迁途中作七首。渡汉江初尝鳊鱼有作
吴融（唐代）

啸父知机先忆鱼，季鹰无事已思鲈。

自惭初识查头味，正是栖栖哭阮涂。
子静阅仆旧举子文有诗因次原韵
刘子翚（宋代）

雪縠乌纱气似云，摇毫不瞬已成文。
儿时追膛无三捷，老去荒唐更十分。
木裹液{满氵右木}将底用，韶边朋肯岂堪闻。
却惭锓板能流恶，一付焚如政赖君。
送分水簿领高君 其二
何梦桂（宋代）

谁向清溪种柳林，年年送客短长亭。亭前系马人多少，独到君来眼倍青。
昏镜词
刘禹锡（唐代）

镜之工列十镜于贾奁，发奁而视，其一皎如，其九雾如。或曰：“良苦之不侔甚矣。”工解颐谢曰：“非不能尽良也，盖贾之意，唯售是念，今来市者，必历鉴周睐，求与己宜。彼皎者不能隐芒杪之瑕，非美容不合，是用什一其数也。”予感之，作《昏镜词》。

昏镜非美金，漠然丧其晶。
陋容多自欺，谓若他镜明。
瑕疵自不见，妍态随意生。
一日四五照，自言美倾城。
饰带以纹绣，装匣以琼瑛。
秦宫岂不重，非适乃为轻。
依韵酬光化李简夫屯田
范仲淹（宋代）

老来难得旧交游，莫叹樽前两鬓秋。少日苦辛名共立，晚年恬退语相投。

龚黄政事聊牵强，元白邻封且唱酬。附郭田园能置否，与君乘健早归休。
禽语
洪咨夔（宋代）

脱却布裤博米归，岗泥滑滑行苦迟。
打麦作饷知何时，阿婆饼焦涎满颐。
更愿春蚕一百箔，卖新得价丝贵乐。
葫芦沽酒和家酌，免教灶妇嘲姑恶。
【双调】乔牌儿_别情凤求凰
乔吉（元代）

别情
凤求凰琴慢弹，莺求友曲休咀，楚阳台更隔着连云栈，桃休洞在蜀道难。
【搅筝琶】无边岸，黑海也似那煎烦。愁万结柔肠，泪双垂业眼。泪眼与愁肠，直熬得烛灭香残。更阑，望情人必然来梦间，争奈这枕冷衾寒。。
【落梅风】粘金雁，亸翠鬟，想不曾做心儿打扮。近新来为咱情绪懒。不梳妆也自然好看。
【沉醉东风】风铃响猛猜做佩环，柳烟颦只疑是眉攒。想犀梳似新月牙，忆宫额似芙蓉瓣，见桃花呵似见他容颜，觑得越女吴姬匹似闲，厌听那银筝象板。
【本调煞】相思成病何时慢，更拚得不茶不饭，直熬个海枯石烂。
澄江舟次
王揆（江阴）（清代）

湾头浅浅露平沙，一曲清溪杂野花。溪外青山山下树，树中茅屋是人家。
峨眉山月歌送许时庵使蜀
吴苑（清代）

我闻峨眉山，插天青嶙峋。上有太古雪未化，不知天地冬与春。

高悬更有秋空月，雪上清辉尤皎洁。光耀磊落之奇人，西汉马卿宋轼辙。

况君秋水点双瞳，九天衔命下蚕丛。清无遗照同山月，毕献珠光锦水中。
三用妙沙字韵简叔刚
孙应时（宋代）

雄心八骏骋流沙，猛气千人废咄嗟。
总有画图堪叹息，应无大药驻容华。
田园终胜为形役，餐饭聊须努力加。
此语非君谁举似，夜阑清坐落灯花。
舟上晚望庾楼
董嗣杲（宋代）

跨城作州治，阴晴巧变幻。
庐峰翠色老，逐日供远盼。
白云擘碎绵，随地卷舒惯。
春先紫烟楼，梅花雪前绽。
多丽 题翁秀君女史群芳再会图
顾太清（清代）

众香国，问谁管领群芳。展冰绡、研朱滴粉，安排疏密停当。

借传研、散花妙手，环肥燕瘦几评量。含露临风，拒霜擎雨，蕊宫仙子斗新妆。

更看取、霓旌霞葆，掩映影苍茫。应不许、天风吹损，离合研光。

算前身、司花是惯，自然结习难忘。拈霜毫、慢渲细染，花随腕底散天香。

故向人间，流传研品，千年艳质好收藏。看不足、陆离交错，颠倒费端详。

端详处、花花叶叶，皆是文章。
旅次
俞晖（明代）

记得出门桃李秾，今朝忽见隔江枫。孤城砧杵邻家月，野寺钟江客邸风。

一鸟倦飞秋溆渺，寸心愁折夕阳空。梦魂欲随飞蝶去，纸帐梅花夜雨中。
次韵和长吉上人淮甸相遇
梅尧臣（宋代）

淮上一相遇，忆在京都时。
虽惊岁月换，未改松桂姿。
童侍两三人，瓶锡相与随。
自言东越来，箧中多好诗。
文字皆妥帖，业术无倾欹。
前辈尝有言，清气散人脾。
语妙见情性，说之聊解颐。
始推杼山学，得非素所师。
此固有深趣，吾心久已知。
横琴乃玄悟，岂必弄鸣丝。
古乐众少听，谁知彼吹篪。
师旷没世後，伯牙众身悲。
愿同黄鹄举，远归沧海涯。
老骥虽不病，长坂安可驰。
天台况奇胜，日夕劳梦思。
尚忝齿缨绶，终年趋路岐。
俯愧渊中鱼，游泳水之湄。
仰羡云间鸷，凌厉辞絷维。
居尝起斯念，未去情不怡。
今朝更道旧，感怆各嚬眉。
同游谢公门，远想袂沾洟。
惜哉胡不仁，碎彼东方琪。
又出数纸书，手泽尚可披。
眷眷畴昔意，於今当语谁。
复遗三百言，玩味自挽髭。
序事尽成故，慨吟良有资。
其词何亹亹，宛若对风规。
冷然耸心目，不觉整冠緌，
重以超俗韵，顾予贱职司。
是犹猿鸟情，并此驽枥卑。
报投仍勉强，实谬匠者为。
应哂不量力，短兵兹已波。
行香子 题陈伯玑浣花居图
朱中楣（清代）

半刺羲琴。一段巫云。轻衫淡染竹根青。苍龙斜倚，宝鸭新熏。

似竹初罢，风初袅，韵初生。

仙尘遥隔，幸睹芳真。何时揽袂羡宁馨。秋高月小，花满庭芬。

期怜香伴，清闺里，共论文。
溪庵放言十首
刘克庄（宋代）

废陵有斧柏盗，清野无浇松人。
百年幸生佛国，一点不吹战尘。
今日非昨日
王安石（宋代）

今日非昨日，昨日已可思。
明日异今日，如何能勿悲。
当门五六树，上有蝉鸣枝。
朝听尚壮急，暮闻已衰迟。
仰看青青叶，亦复少华滋。
万物同一气，固知当尔为。
我友南山居，笑谈解人颐。
分我秋柏实，问言归何时。
衣冠污穷尘，苟得犹苦饥。
低徊岁已晚，恐负平生期。
君乘黄
郑起（宋代）

君乘黄，臣乘青，二乘先后如流星。君乘黄金漆照镜，臣乘青竹织作棂。

道逢相揖失恭敬，君乃伛偻庄其形。世人多认车与笠，交道如此今犹馨。
先天易吟三十首 其二十一
方回（元代）

天地囿于气，圣贤脩此心。范围非有许，生聚尚斯今。
秋日润兄过访苕霅之游（二首）
巢松法师（明代）

踏破芒鞋意自闲，青山无处不潺湲。
西东两目连双径，闻说其中好闭关。
拟古四首 其二
陆游（宋代）

君看一絇丝，能得几日络。君思几州铁，打此一大错。

目前岂不快，后悔将奈何。我非通神明，比汝更事多。
和潘倅新溪七首
姜特立（宋代）

我来久矣了穷通，出处谁能与众同。
此去便须专一壑，人生何必作三公。
倦寻芳（试墨）
王质（宋代）

冰壶秋月，去了潘郎，传到梁老。骑马乘船，麾斥五湖三岛。任捎云，兼拂日，拽蛟龙、鳞鬣都推倒。向尘中，分付高人胜士，把云烟扫。

乾坤巧。自苍筠无汗，乌锥无刃，此为至宝。第一君门通表。书囊谏草。第二文章扬事业，第三编简摅怀抱。千百般，终久被他磨了。
偶成杂意四首
卫博（宋代）

方朔出世士，挥斥隘八极。
乃与优侏儒，饥饱同一食。
调笑刘天子，绐之聊一剧。
此意竟不传，无人子思侧。
赵周卿送菜
曹勋（宋代）

虚老空山学圃翁，荷锄头白雪蓬松。
芥台如臂何曾梦，菜脑生筋漫自供。
不料官园苍玉束，绝胜禁脔紫驼峰。
更烦诗手剪春雨，剩与一番风露胸。
秋夜戏题刘方平壁
皇甫冉（唐代）

鸿悲月白时将谢，正可招寻惜遥夜。

翠帐兰房曲且深，宁知户外清霜下。
挽周畏知母俞夫人二首
赵蕃（宋代）

夫人不佞佛，平日事何如。
临死无贫苦，与常同起居。
巫医空睥睨，孝敬谩勤渠。
性识真明达，油然悟本初。
过陂子迳五十余里，乔木蔽天，遣闷七绝句
杨万里（宋代）

涧泉劝我出山迟，曲曲遮留步步随。
泉自多情侬自闷，今宵会有出山时。
游仙词四首赠三阳观昝云山道士 其二
于慎行（明代）

五游凌碧落，彷佛见乘鸾。瑶水银为阙，蓬丘玉作坛。

飞尘成大药，毁灶出神丹。旧遇华山博，曾将六箸看。
偶作
李洪（宋代）

十日王程未许归，登山临水此心违。
夜阑佛屋龛灯暗，时有飞萤点客衣。
竹枝词
宋无（元代）

莫折阊门杨柳条，带将离恨过枫桥。向道春愁不禁荡，兰舟长放橹轻摇。
送屈翁山返岭南
周在浚（清代）

先生奇绝处，直似李青莲。心爱飞仙术，诗多游侠篇。

千金轻一诺，孤剑历三边。归隐罗浮顶，梅花伴醉眠。
杂兴
张镃（宋代）

唐家盛词华，培本自武德。
投戈辟文馆，英士来翼翼。
访政讨典坟，分夜亡倦极。
当时瀛洲目，意气宁偪仄。
言诗到李杜，骚雅并区域。
为文至韩柳，秦汉等风力。
后世不推原，第赏纸上墨。
焉知昔人心，求效非顷刻。
入红螺崄道中纪事 其一
袁宏道（明代）

山风吹晓作新岚，仙梦茫茫古石龛。欲识死生情切处，棺材峰上卓茆庵。
春社同梁必大汤景文徐山玉吴昭德吴仲退李思
黎廷瑞（宋代）

戊雨敷雉甲，午晴沉幽薰。
时迈足永慨，景舒聊暂忻。
联屐得英彦，攜壶出尘氛。
亦有丹丘客，共眺青山云。
芝空石磊磊，华落川沄沄。
代远吊残柏，甿劳念遗枌。
吾生竟何如，兹饮又及曛。
萍流岂易合，星聚还当分。
深忧怆范老，长谣唁庐君。
邂逅有千载，宁无感斯文。
拟古诗十九首 其九 庭中有奇树
孙蕡（明代）

洞庭木叶下，悲吹激微寒。美人倚修竹，凝睇九疑山。

层云没远巘，轩车绝来还。既怀文玉佩，复采澧水兰。

结言欲有赠，天路远险艰。沉忧坐将老，岁月销令颜。
偶书
王恭（明代）

片善不敌金，万言一杯水。谁为枯鱼叹，邈矣南华子。

今人结交希结心，古人贵义轻黄金。麦舟与人不复见，捐廪轻囷何处寻。
余姚胡氏绣观音求颂
释正觉（宋代）

线蹊密密度金针，一一针针观世音。
妙净庄严成相好，光明感应发身心。
江横练色月浮水，雨灌华枝春在林。
闻见可中超有路，普门处处许相寻。
偈
释文观（宋代）

过去诸如来，斯门已成就，好事不如无。现在诸菩萨，今各入圆不，好事不如无。

未来修学人，当依如是住，好事不如无。
邻垣
韦骧（宋代）

官路蹉跎晚景斜，更堪踪迹在天涯。江春已老犹寒色，山雨相仍减物华。

留滞唯知搔白首，衰疲何可泥丹砂。无聊情思翻成喜，喜见邻垣架上花。
顾定之新篁古石
弘历（清代）

櫹矗文篁四五梢，斜抽新笋尚含包。夏侯货殖何须数，却爱凌风绿玉敲。
纪梦八诗 其四
刘允（宋代）

曈眬瑞日照觚棱，溶曳祥烟远栋甍。松桧雅知人趣尚，风来偏作步虚声。
君畴仰晦茂功蒙仲和余差须韵二诗再答二首
刘克庄（宋代）

衡与修皆捋虎须，不论公干与元瑜。
讥弹山寺诗为谤，指点沧洲疏似谀。
毛垢人将吹洗汝，涅磨渠不磷缁乎。
劝君刊落闲枝叶，佩服高柴一字愚。
宣公祠
李曾伯（宋代）

公不生唐世，贞元事若何。
主恩思报切，臣罪忤时多。
佞舌攻何忍，刚肠死不磨。
倚兰凝伫久，一鹭点沧波。
句
胡君防（宋代）

水边闲咏处，云岛月斜明。
宿泗州戒坛院
张耒（宋代）

楼上鸣钟门夜扃，风檐送雨入疏棂。
老僧坐睡依深壁，童子持经守暗灯。
千里尘埃长旅泊，五年忧患困侵凌。
谁知避世天然子，一见禅翁便服膺。
句
虞氏（宋代）

田舍辘轳出短墙，村落秋千挂高树。
自西海泛舟进宫见岸傍禾黍油然喜而有作二首 其二
弘历（清代）

雨多宜高地，雨少亦宜低。何幸今岁佳，高低泽遍齐。

不宁沾近辅，亦且达远陲。休徵讵予致，嘉贶自天垂。

敢因弛敬心，敬怠惟自知。
别于鹄
张籍（唐代）

离灯及晨辉，行人起复思。出门两相顾，青山路逶迤。
送东林圭老游闽五绝句 其二
韩驹（宋代）

少年高掇老庞科，未必龙门众角多。幕府三招三不去，唯将一钵渡娑婆。
送邕州高教授二首
项安世（宋代）

听说邕州暂驻航，有金如粟马如羊。
五千里地通中国，四十三州控大荒。
武事建时文未丧，化风宣处教无方。
朝家学校能南越，庆历诸公未易量。
咏怀古迹五首 其二 青陵台
邓云霄（明代）

云暗寒原白日阴，累累双冢见贞心。北山罗网虚惊鸟，古木鸳贞自好音。

未作吹箫游碧汉，可怜埋玉倚青岑。宋王台榭今何在？牧竖歌残草树深。
山家白菊西宁馆
张嗣纲（明代）

苍枝玉蕊出山家，晚节奇香更可嘉。瑶朵疏疏蒙雨露，银缨兀兀灿云霞。

何郎月下飞觞急，仙女霜中点鬓华。堪笑东篱空似锦，可无陶令到天涯。
还京赠别
卢照邻（唐代）

风月清江夜，山水白云朝。万里同为客，三秋契不凋。

戏凫分断岸，归骑别高标。一去仙桥道，还望锦城遥。
春晚
陆游（宋代）

落絮飞花又满城，年光大半付春酲。
蹇驴闲後诗情减，阵马抛来髀肉生。
少日雕虫真小技，暮年画饼更虚名。
囊中幸有黄庭在，安得高人与细评？
寄衣曲
宋无（元代）

征衣须早寄，遥忆叶砧寒。
莫讶啼痕少，相思嘛已乾。
庆寿堂
罗亨信（明代）

双亲鹤发在高堂，孝子殷勤奉寿觞。郁郁灵椿含晚翠，青青慈竹傲秋霜。

遗安已信家声远，积善悬知庆泽长。从此哲人膺五福，绵绵瓜瓞自繁昌。
诉衷情（史丞相宴曲水席上作）
曾觌（宋代）

兰亭曲水擅风流。移宴向清秋。黄花未应憔悴，盏面尚堪浮。

围艳质，发歌喉。细相酬。明年此会，主人还是，在凤池头。
别行中龙图
郭祥正（宋代）

要登画戟发江南，千里春泥倦亦甘。力探禹工观骇浪，却寻佛迹宴圜庵。

欲陈旧学羞茅塞，喜听新诗纵酒酣。归去忆公劳梦想，冷猿幽鸟语相参。
下水船次壁间韵
丁士一（清代）

船驶随流水，篙师镇日间。滩回疑缩地，帆转欲移山。

过眼迷村舍，乘风壮客颜。计程淮北近，次第剪江还。
秋日仪真即事十首 其五
刘弇（宋代）

丁字河头文锦翼，似是东园故鸂鶒。天风萧萧吹汝急，遣汝周章无好色。

江蓠羃䍥过行人，一顾为之三叹息。我愿舴艋从溪翁，双舂锄边作幽客。
病中早访招国李十将军遇挈家游曲江
李商隐（唐代）

十顷平波溢岸清，病来惟梦此中行。

相如未是真消渴，犹放沱江过锦城。
咏杜甫游属
韩殷（明代）

青山隐隐水迢迢，却算游程岁月遥。清海城头空有月，浔阳江月不通潮。

窗含西岭千秋雪，家住东城万里桥。风景苍苍多少恨，月明云断更谁招。
重荣桧
董嗣杲（宋代）

一株苍桧卧龙身，受得隋朝雨露深。
地下仙根将换骨，人间劫火不烧心。
死条节节蕃春信，生意枝枝蓊翠阴。
此木岂知魂可返，争传咒水出丛林。
灵照女赞
释法薰（宋代）

恶种草，生冤家。笊篱定价，分文不差。末梢犹叵耐，机先不让爷。
送张绾游钟陵
罗隐（唐代）

南忆龙沙两岸行，当时天下尚清平。醉眠野寺花方落，

吟倚江楼月欲明。老去亦知难重到，乱来争肯不牵情。

西山十二真人在，从此烦君语姓名。
远山
李孝光（元代）

楼前万里月，窈窕碧峰孤。江上自浓淡，云间疑有无。

行人穿乱树，落日界平芜。伫立有真意，阴阴鸟自呼。
发介休县过义棠宿灵石途中即事 其二
张仁黼（清代）

松檞蔚青葱，山花瀰岭红。梯田绿万顷，灌溉一渠通。
去妇辞
袁昌祚（明代）

东邻新去妇，揽镜不成欢。岂不事婉娈，为妇良独难。

出门莫频顾，归即来时路。但得新人貌如花，织锦裁成五色霞，夜长飞梦来君家。
和赵瀔阳游罗浮六首 其二 过青霞谷
庞嵩（明代）

路引朱明宅，楼高倚翠霞。江门曾授钵，沙贝此移家。

坐榻光风远，敲诗到日斜。玉梢梅吐白，端可记年华。
怀古
刘献廷（清代）

古之兵皆农，农富兵亦强。古之士皆农，农朴士亦良。

兵农一以分，甲胄无馀粮。士农一以分，耒耜无文章。

分之则两伤，合之则一理。请语当途人，治乱实此始。
饮沈都曹家梅漫下
周紫芝（宋代）

去年夜走山百盘，山中飞雪朝漫漫。不知春向梦中尽，更有梅漫醉后看。

今年冬温寒力软，春入梅梢已堪剪。插漫重饮故人樽，犹得一枝供细撚。

岂知丛棘避戈鋋，还对粉香惊婉娈。漫前楚客狂欲颠，月下吴牛空自喘。

明年尚恐贼连营，零落肯教漫满眼。只今犹可醉馀香，杯行到君莫嫌满。
和仇山村九日吟卷
黄庚（元代）

暮秋景物觉荒凉，触景凭高逆杳茫。
归隐清如陶靖节，苦吟瘦似沈东阳。
烟横晚浦蒹葭碧，霜落寒林橘柚黄。
追想汉宫当日事，赐萸冥罢谢君王。
仙佛之孝十首·睦州
林同（宋代）

舍俗还将母，禅关晦迹深。
共呼担板汉，谁识织蒲心。
长沙
汪元量（宋代）

洞庭过了浪犹高，河伯欣然止怒涛。
傍岸买鱼仍问米，登楼呼酒更持螯。
湘汀暮雨幽兰溼，野渡寒风古树号。
诗到巴陵吟不得，屈原千古有离骚。
东陵方丈纳凉
顾逢（宋代）

爱入高明处，云扉策杖登。
暑威消宿雨，清话听高僧。
骤马风檐铁，残星晚殿灯。
山中凉可喜，涧水一泓冰。
金陵杂兴二百首
苏泂（宋代）

三月春归未是归，绿阴端的胜花时。
绝怜首夏清和句，一字其间几个知。
开元寺佛钵诗
皮日休（唐代）

帝青石作绿冰姿，曾得金人手自持。拘律树边斋散后，

提罗花自洗来时。乳麋味断中天觉，麦麨香消大劫知。

从此共君新顶戴，斜风应不等闲吹。
春菜
杨万里（宋代）

雪白芦菔非芦菔，吃来自是辣底玉。
花叶蔓菁非蔓菁，吃来自是甜底冰。
三馆宰夫傅食籍，野人蔬谱渠不识。
用醯不用酸，用盐不用咸。
盐醯之外别有味，姜牙枨子仍相参。
不甑亦不釜，非烝亦非煮。
坏尽蔬中腴，乃以烟火故。
霜根雪叶细缕来，瓷瓶夕幂朝即开。
贵人我知不官样，囱食我知无骨相。
秪合南溪嚼菜根，一尊径醉溪中云。
此诗莫读恐咽杀，要读此诗先捉舌。
颂证道歌·证道歌
释印肃（宋代）

犹如赫日消霜雪，逡巡业海皆枯竭。
露出毗卢体不分，别无艺解堪施设。
次秀野杂诗韵 其二
朱熹（宋代）

闻道兵厨盛，春泉响臈篘。定知盈榼送，不待扣门求。

沆瀣应难比，茅柴祇自羞。病身从法缚，好客为公留。
神宗皇帝挽辞二首
王安石（宋代）

城阙宫车转，山林隧路归。
苍梧云未远，姑射露先曦。
玉暗蛟龙蛰，金寒雁鹜飞。
老臣他日泪，湖海想遗衣。
和梅挚北池十咏 其七
蒋堂（宋代）

池上有时钓，閒忘侍从身。波平方浸月，吏退阒无人。

藻映鲂鱼尾，风摇独茧纶。一亭容膝地，雅饰免荒蓁。
早春登龙山静胜寺时非休浣司空特许是行因赠幕中诸公
元稹（唐代）

谢傅知怜景气新，许寻高寺望江春。龙文远水吞平岸，

羊角轻风旋细尘。山茗粉含鹰觜嫩，海榴红绽锦窠匀。

归来笑问诸从事，占得闲行有几人。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其四
王淹（宋代）

先人昔营菟，嵩少买别墅。后生久逸乐，稍识田家苦。

平生十具牛，独立方寸土。至今龙门滩，犹梦秋夜雨。
送王相公赴范阳
钱起（唐代）

翊圣衔恩重，频年按节行。安危皆报国，文武不缘名。

受脤仍调鼎，为霖更洗兵。幕开丞相阁，旗总贰师营。

料敌知无战，安边示有征。代云横马首，燕雁拂笳声。

去镇关河静，归看日月明。欲知瞻恋切，迟暮一书生。
三叠
刘克庄（宋代）

文字无穷才有穷，可能纖艳敌浑雄。
蚤知大将坛场峻，晚作邻浑保社同。
臣向雠书曾殿北，君公避世且墙东。
男儿遇合由时命，岂必诗名满六宫。
贺新郎（再韵赋雪）
刘学箕（宋代）

晓听儿曹说。道前村、疏梅莫与，蔽萧缠葛。急与呼童诛翦尽，趁此江天暮雪。唤小艇、渔翁鹤发，凛冽寒风吹酒面，与何人、共泛山阴月。归浩叹，御琴瑟。

世寰恍惚山川别。望琼楼、玉宇相映，烂银环合。冰柱雪车新句就，不疗饥肠病骨。奈野鸟、千山飞绝。我笑书生贫亦甚，诵布衾、岁久寒如铁。儿恶卧，踏里裂。
花槛
苏泂（宋代）

石榴窗下乱红堆，借宅今年适此来。
知是主人知是客，亦逢时节自花开。
壬寅仲秋二十有五日哭东莱先生之墓 其一
徐暄（宋代）

缺月疏星夜己阑，风凄露重逼人寒。邮亭破晓经行处，不似今朝酷鼻酸。
西苑十二首 其三 紫光阁
欧大任（明代）

仙仗那劳远，凭高禁籞间。丹丘非弱水，紫气自函关。

芝纳诸山献，歌从八伯还。卿云飞不散，长以奉龙颜。